Vabariigi Valitsus

kristen.michal@riigikantselei.ee

riigikantselei@riigikantselei.ee Meie 20.11.2024 nr 4/188

**Pöördumine seoses konkurentsiseaduse**

**muutmise ja sellega seonduvalt teiste seaduste**

**muutmise seaduse eelnõuga (384 SE)**

Lugupeetud Kristen Michal**!**

Eesti Kaubandus-Tööstuskoda on endiselt mures seoses Riigikogu menetluses oleva konkurentsiseaduse muutmise ja sellega seonduvalt teiste seaduste muutmise seaduse eelnõuga (384 SE), millega võetakse Eesti õigusesse üle ECN+ direktiiv. Oleme varasemalt korduvalt väljendanud seisukohta, et viidatud eelnõus valitud nn haldustrahvide lahendus vähendab õiguskindlust ja ühes sellega Eesti atraktiivsust ettevõtluskeskkonnana.

Eesti konkurentsivõime on juba niigi olnud pikemat aega languses. Sellises olukorras süvendaks täiendav ebakindlus veelgi probleeme, eriti seoses Konkurentsiametile ning edaspidi tõenäoliselt ka teistele järelevalveasutustele ulatuslike ja tasakaalustamata volituste andmisega. Nn haldustrahvide lahenduse vastuvõtmine tähendaks põhiseaduslike menetlusgarantiide kitsendamist ja karistamise lihtsustamist, suurendades haldusaparaadi suvaotsuste mõju. Tegelikkuses oleks ECN+ direktiivi ülevõtmine väärteomenetluse kaudu Eestile sobivaim ja kooskõlas väljakujunenud kohtupraktikaga, tagades efektiivse konkurentsijärelevalve ja parema põhiõiguste kaitse. Seda lähenemist toetab ka õiguskantsler.

Eelnõus sisalduv lahendus ei sobitu Eesti õigussüsteemi, lahendamata on olulised põhiõiguste kaitse küsimused, süsteemse menetluse küsimused ning eelnõu õigustehniline kvaliteet on puudulik. Seega võib arvata, et eelnõu senisel kujul vastuvõtmine toob kaasa hulganisti menetluslikke ja põhiseaduslikke vaidlusi, mis pärsivad efektiivset konkurentsijärelevalvet. Probleemidele on viidanud lisaks ettevõtlusorganisatsioonidele ka näiteks õiguskantsler, Eesti Advokatuur ja Tartu Ülikool. Kahjuks ei ole nendele murekohtadele sisuliselt reageeritud ja kogutud tagasisidet on eiratud.

Palume lahendada antud küsimus kiiresti, arvestades Eesti tarbijate ja Eesti ettevõtjate õigusi ja huve ning kogu meie majanduse ees seisvaid väljakutseid. Toetame Riigikogu menetluses oleva eelnõu muutmist selliselt, et ECN+ direktiiv võetakse Eesti õigusesse üle väärteomenetluse põhise lahenduse kaudu.

Lugupidamisega,

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Marko Udras

marko.udras@koda.ee 6040070